**Годишен отчет за дейността на Фондация „Обществен дарителски фонд – Габрово” през 2018 година**

Основната цел на работата ни е утвърждаване мисията на Обществената фондация в града ни, а именно мобилизиране на местни дарителски ресурси и подкрепа на активното гражданско общество.

Реализирането на дейности в подкрепа на развитието на общността е много важно за нас и за утвърждаването ни като общественно-полезна организация, която не е конкурент на останалите НПО в областта, а подкрепя целия НПО сектор – и като отпуска грантове в общността, и като изпълнява проекти, които никой друг не би изпълнил.

В рамките на 2018г. са реализирани два проекта за ре-грантинг, в рамките на които са подкрепени 28 местни инициативи. Също така, през 2018г. традиционно оказахме подкрепа за реализацията на «Шипченска епопея 2018», тъй като смятаме, че тази инициатива е важна за съхраняване на националната идентичност и историята.

През 2018г. Фондация „Обществен дарителски фонд – Габрово” работи по общо 3 проекта:

1. Проект „Дарителски кръг за Габрово”, съфинансиран от Фондация „Работилница за граждански инициативи”, с номер на договора #ABF - CF - 2018 – 05 и период на изпълнение: от 20.02.2018 г. до 20.01.2019 г.
2. Проект за реализация на честванията „Шипченска епопея – 2018” – ОДФ – Габрово подпомогна инициативата чрез събиране на дарения, основно от корпоративни дарители. Събрани са дарения в размер на 8000 лв.
3. Проект, съфинансиран от Фондация „Америка за България” на обща стойност 180 хил. лв. /150 хил. лв от Фондация „Америка за България” и 30 хил.лв – местни дарения/
4. Първият проект - „Дарителски кръг за Габрово”, съфинансиран от Фондация „Работилница за граждански инициативи”, по същество представлява Програма за ре-грантинг към местни организации за изпълнение на проекти, подпомагащи развитието на местната общност. Първоначално бяха набрани идеи за реализация, разписани в кратка форма и представени на дарителски кръг. Дарителският кръг се проведе на 19 декември 2017г в Дома на хумора и сатирата в Габрово в рамките на Националната седмица на Дарителските кръгове, реализирана от Фондация „Работилница за граждански инициативи“. Габрово бе домакин на петия, последен Дарителски кръг, организиран в рамките на кампанията и габровци даряваха в подкрепа на пет местни инициативи. Проектите, за които се набираха средства чрез Дарителския кръг в Габрово бяха:

* Проект на обединени спортни клубове – Спортен клуб по ориентиране – Габрово, Спортен клуб по ски бягане – Габрово, Клуб по биатлон – Габрово за закупуване на специална машина за утъпкване на писти, която ще се ползва в м. Узана за създаване на писти за всички гореизброени спортове. Шейната, която се използва за целта в момента е безкрайно стара и амортизирана. Също така, и трите клуба имат крещяща нужда от микробус, с който да се извозват децата до Узана и обратно, както и да се ходи по състезания. До момента преди проекта спорадично се ползва микробуса на Българска спортна федерация, който само при много важни участия бива изпращан от София – за да се ползва за максимум ден от габровски клубове. Наличието на микробус на място осигурява нови възможности за спортистите от Габрово. В рамките на предвидения бюджет се осигуряват двете машини втора употреба, защото няма възможност за чисто нови, но ще се търсят такива – с гаранция от продавача.

Проектът успя да набере търсеното местно финансиране и заедно с осигуреното насрещно финансиране се реализира проект Развитие на зимните спортове в Габрово – закупуване на утъпквателна мачина за писти и бус за превоз на трениращите до Узана на стойност 21 000лв плюс 3000лв нефин. Принос.

* Проект на Фондация Градище – Проектът предвиждаше създаване на първото за ГАБРОВО – споделено пространство /co-working space/. Избраната сграда е на комуникативно място в центъра на града, но има нужда от ремонт. Настоящият проект беше на стойност 3000лв - за най-належащи ремонти и създаване на условия за стартиране на дейността – предвижда се първоначално да заработи Лаборатория по роботика. Проведени са разговори и има готовност за безвъзмездно предоставяне на техника.

За съжаление, проектът не успя да набере необходимото финансиране, за да бъде реализиран и беше прехвърлен към друга Програма на Обществения фонд – за по-нататъшно развитие и търсене на подкрепящи съмишленици.

* Проект на Младежки клуб, подкрепен от бизнес-организации и Ротари – Проектът е насочен към превенция на задълбочаването на гръбначните заболявания и се състои в широкомащабен скрининг на ученици в началните класове с цел ранна диагностика в неправилни изменения на гръбнака и походката. Предвиждат се и групи за провеждане на рехабилитационна гимнастика, вкл. и чрез плуване.

Проектът успя да набере търсеното местно финансиране и заедно с осигуреното насрещно финансиране се реализира под формата на 2 под-проекта - проект Скрининг за ранно откриване на гръбначни заболявания и проблеми с походката на обща стойност 7500лв. и проект Лечебно плуване и рехабилитация за деца с гръбначни изкривявания и деца с уреждания на стойност 6 000 лв.

* Клуб „Будители“ – проект Будителите на Габрово – организиране на номинации и провеждане на събитие

Предоставените средства са за осигуряване на наградния фонд и заключителното събитие за популяризиране на съвременните будители на Габрово /наем зала и кетъринг/. Организацията и популяризацията са на доброволни начала. Габровските медии съдействаха за популяризацията. Официалната церемония за връчване на годишната награда в конкурса „Събитие на годината в областта на културата- Габрово 2017“ се състоя на 29 март, четвъртък, от 18.30 часа в Художествена галерия „Христо Цокев“. В художествената програма участваха Весела Морова, Цветомир Цанков, Ивета Петрова, Радослав Талев, формация „Огнени сенки“ и момичетата, участници в проекта „Аз съм Българка“.

Проектът успя да набере търсеното местно финансиране и заедно с осигуреното насрещно финансиране се реализира под формата на проект Будителите на Габрово – организиране на номинации и провеждане на събитие на стойност 1 425 лв.

* Проект на обединение от арт-организации и творци – Габрово Арт – Проектът обединява Школа по приложни изкуства с преподавател Ива Пенчева, Арт-клуб към ДГ „Дъга“, Театрален клуб към ИМКА – Габрово. Предвиждаше се провеждане на поредица от арт-пленери, насочени към въвличане на деца и родители в приложните изкуства. Поредица арт-инициативи, комбиниращи изкуства и активно гражданство в Арт-клуб към ДГ „Дъга“ . Проектът ангажира над 300 деца и семействата им, което е над 1000 човека пряко.

Проект на Театрален клуб към ИМКА – Габрово - Име на проекта: „Игрила” – театрална постановка по едноименната пиеса на Теодора Димова - Цел: Да се създаде театрален спектакъл с участието на ученици от няколко габровски училища, който през дълбоко закодирания в българската традиция мотив за "залюбената мома от змей", търси връзка с ценностите, страховете и мечтите на младите хора днес. В постановката участват 15 младежи от три габровски училища – Априловска гимназия, Математическа гимназия и Техникум по обществено хранене – Габрово. Очакваше се представлението да бъде видяно от над 500 млади хора от града; от поне още толкова публика от други възрастови групи. Спектакълът беше представен на различни младежки театрални фестивали, първият от които е през м. април, 2018г в Пазарджик – МТФ „Океан от любов”. По пиесата е направена адаптация за тип сетивен театър, който беше представен в регионална библиотека „Априлов-Палаузов”.

Проектът успя да набере търсеното местно финансиране и заедно с осигуреното насрещно финансиране се реализира под формата на 3 под-проекта – изпълнявани съответно от:

- Театрален клуб към ИМКА – Габрово Габрово Арт 1 – създаване на театрална постановка Игрила 1 200лв.

- Школа по приложни изкуства с преподавател Ива Пенчева – проект Габрово Арт 2 – провеждане на поредица арт-пленери на открито, вкл. и родители и деца заедно 4 950 лв.,

- проект на Арт-клуб към ДГ „Дъга” - проект Габрово Арт 3 – провеждане на арт-обучение в детската градина с елементи на монтесори образование, вкл. Инициативи с родители и деца заедно 1 815 лв.,

1. Вторият проект - за реализация на честванията „Шипченска епопея – 2018” – ОДФ – Габрово подпомогна за 7 път инициативата чрез събиране на дарения, основно от корпоративни дарители, които вече са утвърдени спомоществователи на това събитие. Събрани са дарения в размер на 8000 лв. от дарители като ОББ, Вернада, АМК, Импулс, Хамбергер, Паралел, Идеал Стандарт, Мак и др. С даренията е подпомогната организацията на Шипченската епопея 2018, като средствата основно са използвани за различни видове разходи, свързани с възстановката на вр. Шипка, организиране на изложбата „Незабравимите български опълченци“, състезание по изкачване стълбите към вр. Шипка, туристически походи и хепънинга „С поглед към Шипка от градинката с мечето“.
2. Третият проект, съфинансиран от Фондация „Америка за България” също предостави възможност за реализация на местни инициативи по схемата на „ре-грантинг-а” за иновативни проекти за каузата „Габрово-град на творчеството, младежта и туризма“. Общата визия за Габрово като град на творчеството, младежта и туризма беше набелязана от над 100 габровци, които взеха участие в провелата се през февруари в Габрово Конференция на бъдещето. На нея бяха определени 8 приоритета, върху които общността следва да се фокусира: насърчаване на бизнеса и предприемачеството; развитие на културата; развитие на неформалното образование; масов спорт и свободно време; екология и зелено Габрово; развитие на туризма; брандиране и комуникационна стратегия на Габрово и обединяване на общността.

Стремежът да оживят града, да привлекат туристи, да дадат възможности на младите хора да спортуват, да работят и да се учат по-добре, привлече 48 организации в първата сесия „Габрово – град на творчеството, младежта и туризма“. От демо център за електрически велосипеди, през семеен фестивал, до щуро пътешествие в света на театъра и киното – разнообразните предложения впечатлиха журито и направиха избора му труден.

Работата на комисията включваше индивидуално разглеждане на проектите, обсъждане от членовете и събеседване с някои от кандидатите. Голяма част от бюджетите бяха редуцирани с оглед на това повече идеи и организации да намерят подкрепа.

Класирани бяха проекти с над 65 точки от 100 възможни. 22 проекта бяха одобрени за търсене на подкрепа от общността – чрез дарения да се набере необходимото местно съфинансиране. Проектите стартираха поетапно на база набраните дарения в тяхна подкрепа и ще се реализират до края на м.май 2019г.

Финансовото разпределение на средствата е както следва:

|  |  |  |  |  |  |
| --- | --- | --- | --- | --- | --- |
|  | **Име на проекта** | **Кандидат** | **Търсена подкрепа от общността** | **Сума от ФАБ(лв)** | **Обща стойност на проекта** |
| 1 | Годишна програма за събития | Фондация ,,Градище" | 2375 | 9500 | 11 375 |
| 2 | КУЛТзона 6-ти участък Билкопродавница с чайна | „ЗаВерата“ ООД | 2250 | 9000 | 11 250 |
| 3 | Габровският семеен фестивал "Четирите стихии" | Рекламна агенция „ЕЛМАЗОВИ“ ООД | 2000 | 8000 | 10 000 |
| 4 | Селски МОЛ | НЧ „Св. Св. Дамаскин и Онуфрий Габровски-2011” | 750 | 3000 | 3750 |
| 5 | Спортното ориентиране и знанията за природата вървят ръка за ръка | КСО УЗАНА | 2100 | 8400 | 10 500 |
| 6 | Традиционни фолклорни нюанси със съвременно звучене | Детски фолклорен ансамбъл “Габровче” | 1400 | 5600 | 7000 |
| 7 | КУЛТзона „6-ти участък” МОДУЛ: „6-ТИ УЧАСТЪК”. НЕКА КВАРТАЛЪТ БЪДЕ С ТЕБ! | Сдружение „Фабриката” | 1500 | 6000 | 7500 |
| 8 | Създаване на специализирана инфраструктура за планински и екстремни спортове. | Клуб за планинарство и екстремни спортове „Хемус Адвенчър” | 1700 | 6800 | 8500 |
| 9 | Демо център за електрически велосипеди | НераБайк | 2060 | 8240 | 10 300 |
| 10 | Спортът – по-добрият начин децата да пораснат | Сдружение спортен клуб „ Некст“ | 1250 | 5000 | 6250 |
| 11 | Фестивал на изкуствата ,,Традицията е модерна" | Школа за приложни изкуства Ива Пенчева | 1313 | 5250 | 6563 |
| 12 | Киноцентър | Бокс Вижън ЕООД | 2000 | 8000 | 10 000 |
| 13 | От фермата до хладилника | Сдружение „Планета Габрово” | 1750 | 7000 | 8750 |
| 14 | Габрово - център за иновативен събитиен туризъм | Сдружение „Спортен клуб Инч спорт” | 625 | 2500 | 3125 |
| 15 | Щуропътешествие в света на театъра и киното | Малка Театрална Компания ООД | 2000 | 8000 | 10 000 |
| 16 | С приятели сред природата | Иси Агро ЕООД | 1375 | 5500 | 6875 |
| 17 | Приключенски лагер за бъдещи герои | Народно Читалище „Светлина-1927“ с. Жълтеш | 1500 | 4800 | 6300 |
| 18 | Реакция! – Иновативен младежки форум | Сдружение „ИМКА” | 1452 | 5808 | 7260 |
| 19 | Ускорение от 0 до 12 месеца | Ти си здрав ЕООД | 1795 | 7180 | 8975 |
| 20 | Бадминтон за мен и моето дете | Спортен клуб Габрово „БАДМИНТОН” | 625 | 2500 | 3125 |
| 21 | Гад-Жет | Дурмана ЕООД | 1050 лв | 4200 | 5250 |
| 22 | Лидерство с участие в Габрово | ОТВОРЕНО ПРОСТРАНСТВО ООД | 1180 | 4720 | 5900 |

Подготвени са и са разпространени информационни статии за реализираните инициативи, съгласувани с ФРГИ и Фондация „Америка за България”. Прессъобщенията са качени и на сайта на ОДФ – Габрово: <http://odfgabrovo.org/news.htm>

Фондацията не развива стопанска дейност.

Всички дейности насърчават равенството на жените и мъжете, не пречат за включване на хората с увреждания и съдействат за повишаване на толерантността, солидарността и разбирателството в общността.

През отчетната 2018 година имотът, предоставен от Община Габрово е стопанисван адекватно и поддържан от страна на Фондация „Обществен дарителски фонд – Габрово”. Всички задължения по поддръжка и експлоатация на офиса са текущо платени и няма задължения, свързани със стопанисването на имота.